Gandia ofereix el seu potencial per organitzar congressos a agències especialitzades de Polònia
29 juny 2018

## Gandia ofereix el seu potencial per organitzar congressos a agències especialitzades de Polònia29 juny 2018Última actualització: 14 juliol 2025

![](../gestion/img/_AO_0645-copia.jpg)  
  

L'Agència Valenciana de Turisme, TurisValencia, l'OET de Varsòvia i el departament de Turisme de Gandia han organitzat hui una jornada destinada a la captació d'agències de viatges especialitzades en turisme de congressos procedent de Polònia.  
  
D'aquesta manera, desenes d'agència de viatges i touroperadors de Polònia visiten hui Gandia i la platja amb la finalitat de conéixer el potencial de la nostra ciutat. Durant la jornada, els organitzadors de Congressos van acudir de la mà del Departament de Turisme per avaluar el potencial de les instal·lacions del Campus de Gandia de la UPV i la seua Aula Magna. Posteriorment van visitar l'Auditori Baladre, una instal·lació que estarà a punt per a albergar congressos pròximament i de la qual només queda realitzar treballs de millora a l'entorn.  
  
Durant la vesprada, l'agenda contempla un recorregut per Gandia per visitar al Palau Ducal, on ja s'han realitzat congressos i reunions de menor format com la XXXIII edició del congrés d'AEDEM a més de conéixer el Centre Històric de la ciutat.  
  
Des del departament de Turisme es destaca la importància d'aquest tipus operatives que permeten donar a conéixer als principals prescriptors i organitzadors de congressos tota la capacitat turística i hotelera de Gandia així com la seua vasta riquesa cultural, patrimonial, gastronòmica i d'oci.  
  
Aquesta i altres mesures d'aquest tipus s'emmarquen dins de l'estratègia de l'actual govern de promoció del turisme de congressos. Un turisme que es caracteritza pel seu alt poder adquisitiu i que permet la desestacionalització del destí, ja que la majoria de Congressos es realitzen fora de la temporada alta durant els mesos de març, maig, novembre i desembre.  
  
Cal recordar que la responsable de l'Spain Convention Bureau (on està inclosa la nostra ciutat), Violeta Matas, va destacar fa uns mesos durant la visita a Gandia que la ciutat compta amb potencial suficient per a esdevenir un referent en el turisme de congressos.  
  
Durant l'últim any, la ciutat de Gandia ha acollit el Congrés de la Federació d'Assemblees de Déu d'Espanya (FADE); el Comunica2; el Congrés Anual AEDEM a més d'altres esdeveniments de menor dimensió d'aquest tipus.  
  
L'alcaldessa de Gandia i màxima responsable en matèria de Turisme, **Diana Morant**, ha destacat que "_Gandia comença a ser considerada com una destinació molt atractiva per al turisme de congressos. Prova d'això és la visita que hem rebut hui d'agències de viatge procedents de Polònia especialitzades en aquest sector, que pretenen ubicar la nostra ciutat com a seu o subseu per celebrar les seues activitats empresarials i de negocis_” i ha destacat que "_Els experts apunten que, tenint en compte les característiques de la ciutat i l'oferta hotelera, l'impacte econòmic del turisme de congressos a Gandia podria rondar els 15 milions d'euros a l'any_".